
TĖVYSTĖS PRIPAŽINIMO REGISTRAVIMAS

Paslaugos apibūdinimas
Tėvystės pripažinimą civilinės metrikacijos įstaiga registruoja savo iniciatyva, remdamasi notaro ar teismo patvirtintu pareiškimu dėl tėvystės pripažinimo ar notaro patvirtintu pareiškimu dėl vaiko kilmės iš tėvo nustatymo. Tėvystės pripažinimą civilinės metrikacijos įstaiga taip pat registruoja remdamasi vyro, laikančio save tėvu, kartu su vaiko motina pateiktu prašymu (1 priedas) įregistruoti tėvystės pripažinimą.
Jeigu civilinės metrikacijos įstaiga iš notaro gauna informaciją, kad vaiko motina, jos buvęs ar esamas sutuoktinis arba vyras, laikantis save vaiko tėvu, atšaukė notaro patvirtintą pareiškimą dėl vaiko kilmės iš tėvo nustatymo ar vaiko motina arba vyras, laikantis save vaiko tėvu, atšaukė notaro patvirtintą pareiškimą dėl tėvystės pripažinimo, arba iš vaiko motinos ar vyro, laikančio save vaiko tėvu, gauna prašymą atšaukti civilinės metrikacijos įstaigai paduotą prašymą įregistruoti tėvystės pripažinimą, kol vaiko gimimas nebuvo įregistruotas civilinės metrikacijos įstaigoje, vaiko kilmė iš tėvo, remiantis pareiškimu dėl vaiko kilmės iš tėvo nustatymo ar pareiškimu dėl tėvystės pripažinimo, ar prašymu įregistruoti tėvystės pripažinimą, neregistruojama.
Jeigu vaiko gimimas neįregistruotas, civilinės metrikacijos įstaiga, gavusi notaro patvirtintą pareiškimą dėl tėvystės pripažinimo ar pareiškimą dėl vaiko kilmės iš tėvo nustatymo arba vyro, laikančio save tėvu, kartu su vaiko motina pateiktą prašymą įregistruoti tėvystės pripažinimą, jį saugo iki pareiškimo registruoti vaiko gimimą pateikimo. Civilinės metrikacijos įstaigoje gavus pareiškimą registruoti vaiko gimimą ir vaiko gimimo pažymėjimą, tėvystės pripažinimas registruojamas kartu su vaiko gimimu, sudarant gimimo įrašą.
Registruojant tėvystės pripažinimą, kai vaiko gimimas buvo įregistruotas, sudaromas civilinės būklės akto įrašo pakeitimo ar papildymo įrašas, kuriuo atitinkamai gimimo įraše koreguojami duomenys apie vaiko tėvus. Gimimo įraše paliekama vaiko turima pavardė ir tautybė, jei notaro ar teismo patvirtintame pareiškime dėl tėvystės pripažinimo, notaro patvirtintame pareiškime dėl vaiko kilmės iš tėvo nustatymo ar prašyme įregistruoti tėvystės pripažinimą nenurodyta kitaip.
Kai civilinės metrikacijos įstaigai teikiamas prašymas (1 priedas) įregistruoti tėvystės pripažinimą, vyresnio kaip dešimt metų nepilnamečio vaiko rašytinis sutikimas dėl tėvystės pripažinimo, taip pat dėl pavardės pakeitimo ir (ar) duomenų apie jo tautybę pakeitimo, išbraukimo ar jo gimimo įrašo tokiais duomenimis papildymo, jeigu prašyme įregistruoti tėvystės pripažinimą prašoma pakeisti vaiko pavardę ir (ar) pakeisti, ištaisyti duomenis apie tautybę ar jais papildyti vaiko gimimo įrašą, pateikiamas tik vaikui atvykus į civilinės metrikacijos įstaigą.
Kai teikiamas prašymas (1 priedas) įregistruoti tėvystės pripažinimą civilinės metrikacijos įstaigai, tėvystę pripažįstančio nepilnamečio asmens tėvai, globėjai ar rūpintojai rašytinius sutikimus (2 priedas) gali pateikti atvykę į civilinės metrikacijos įstaigą. Kai šie asmenys neatvyksta į civilinės metrikacijos įstaigą ir jų rašytinius sutikimus pateikia pareiškėjai, rašytiniai sutikimai turi būti patvirtinti notaro arba rašytiniuose sutikimuose parašo tikrumas turi būti paliudytas savivaldybės seniūnijos seniūno, Lietuvos Respublikos konsulinio pareigūno ar kito kompetentingo užsienio valstybės pareigūno.

Paslaugos teikimo proceso aprašymas
Pareiškėjas gali kreiptis: tiesiogiai į bet kurį civilinės metrikacijos skyrių, registruotu paštu, per kurjerį arba per Metrikacijos ir gyvenamosios vietos deklaravimo informacinę sistemą MGVDIS. Apie paslaugos įvykdymą pareiškėjas informuojamas elektroniniu būdu, SMS žinute, telefonu, dokumentai įteikiami asmeniui atvykus į skyrių. 

Paslaugos teikimo informacija
Paslauga suteikiama nemokamai, jeigu tėvystės pripažinimas registruojamas kartu su vaiko gimimo registravimu. Jeigu tėvystės pripažinimas registruojamas vaikui, kurio gimimas jau yra įregistruotas, paslaugos suteikimo kaina 10 Eur.

Teisės aktai, reguliuojantys paslaugos teikimą
1. Lietuvos Respublikos teisingumo ministro 2016 m. gruodžio 28 d. įsakymas Nr. 1R-334 „Dėl Civilinės būklės aktų registravimo taisyklių ir civilinės būklės aktų įrašų ir kitų dokumentų formų patvirtinimo“;
2. 1961 m. spalio 5 d. Hagos konvencija dėl užsienio valstybėse išduotų dokumentų legalizavimo panaikinimo;
3. Lietuvos Respublikos teisingumo ministro 2016 m. gruodžio 28 d. įsakymas Nr. 1R-333 „Dėl Asmens vardo ir pavardės keitimo taisyklių patvirtinimo“;
4. Lietuvos Respublikos civilinės būklės aktų registravimo įstatymas;
5. Lietuvos Respublikos civilinis kodeksas;
6. Konvencija dėl išrašų iš civilinės būklės aktų įrašų išdavimo įvairiomis kalbomis pasirašyta 1976 m. rugsėjo 8 d. Vienoje;
7. Valstybinės lietuvių kalbos komisijos 2003 m. birželio 26 d. nutarimas Nr. N-2(87) „Dėl moterų pavardžių darymo”;
8. Lietuvos Respublikos civilinio proceso kodeksas;

Informacija ir dokumentai, kuriuos turi pateikti asmuo
1. Prašymas (1 priedas).
2. Vaiko tėvų asmens tapatybę patvirtinančius dokumentus (Lietuvos Respublikos piliečio asmens tapatybei patvirtinti turi būti pateiktas Lietuvos Respublikos piliečio pasas arba asmens tapatybės kortelė, užsienio valstybės piliečio tapatybei patvirtinti – atitinkamos užsienio valstybės piliečio pasas arba asmens tapatybės kortelė, asmens be pilietybės tapatybei patvirtinti – leidimas gyventi Lietuvos Respublikoje arba asmens be pilietybės kelionės dokumentas).
3. Notaro patvirtintas vyro, laikančio save vaiko tėvu, ir motinos bendras pareiškimas dėl tėvystės pripažinimo, kai tėvystės pripažinimas registruojamas šio pripažinimo pagrindu;
4. Atstovavimą patvirtinantis dokumentas, jeigu pareiškėjas prašymą pateikia per atstovą;
5. Atstovo asmens tapatybės dokumentas, jeigu pareiškėjas prašymą pateikia per atstovą;
6. Vaiko, kuriam suėję 10 metų, sutikimas raštu dėl tėvystės pripažinimo (1 priedas);
7. Jeigu tėvystę pripažįsta nepilnametis asmuo, tai tėvystę pripažįstančio nepilnamečio asmens tėvai, globėjai ar rūpintojai turi pateikti rašytinį sutikimą (2 priedas).
8. Jeigu vaiko motina yra išsituokusi – ištuokos dokumentas, jeigu vaiko motina yra našlė – buvusio sutuoktinio mirties dokumentas, kai šie duomenys nėra įtraukti į VĮ Registrų centrą.

Informacija ir dokumentai, kuriuos gauna paslaugos teikėjas
Notaro buvimo vietos civilinės metrikacijos įstaiga pareiškimą dėl tėvystės pripažinimo iš notaro gauna elektroninėmis ryšio priemonėmis ne vėliau kaip kitą darbo dieną po pareiškimo dėl tėvystės pripažinimo patvirtinimo.
Įsiteisėjusią teismo nutartį dėl pareiškimo pripažinti tėvystę patvirtinimo gauna elektroninėmis ryšio priemonėmis iš teismo ne vėliau kaip kitą darbo dieną po pareiškimo dėl tėvystės pripažinimo patvirtinimo.
Sveikatos priežiūros įstaigos arba gydytojų konsultacinės komisijos išduotas vaiko gimimo pažymėjimas, įrašytas ESPBI informacinėje sistemoje, kuriuo patvirtintas vaiko gimimo faktas ir laikas.
Informacija apie vaiko tėvus, jų santuoką, ištuoką (ar vieno iš tėvų mirtį) gaunama iš VĮ Registrų centro.

Už paslaugos teikimą atsakingo asmens kontaktai 
Civilinės metrikacijos ir archyvo  skyriaus vedėja Gaiva Petrauskienė, tel. +370 347 50010, mob. tel. +370 603 70621, el. p. gaiva.petrauskiene@kedainiai.lt;
Civilinės metrikacijos ir archyvo skyriaus registratorė Rasa Budrevičė,  tel. +370 347 50020 el. p. metrikacija@kedainiai.lt;
Civilinės metrikacijos ir archyvo skyriaus vyr. specialistė Aušra Verbliugevičienė tel. +370 347 50020 el. p. ausra.verbliugeviciene@kedainiai.lt.

Informacija apie teikėją
[bookmark: _Hlk191017611]Kėdainių rajono savivaldybės administracija, įmonės kodas 188768545, adresas J. Basanavičiaus g. 36, LT-57288 Kėdainiai, interneto svetainė https:/www.kedainiai.lt, el. p. administracija@kedainiai.lt.

Paslaugos teikėjo veiksmų (neveikimo) apskundimo tvarka
Asmuo turi teisę apskųsti viešojo administravimo subjekto priimtą administracinį sprendimą arba veiksmą (neveikimą), taip pat viešojo administravimo subjekto vilkinimą atlikti jo kompetencijai priskirtus veiksmus Lietuvos Respublikos viešojo administravimo įstatymo nustatyta tvarka Kėdainių rajono savivaldybės administracijos direktoriui arba merui (J. Basanavičiaus g. 36, LT-57288 Kėdainiai), arba Lietuvos Respublikos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, arba Regionų administraciniam teismui bet kuriuose šio teismo rūmuose (per Lietuvos teismų elektroninių paslaugų portalą https://e.teismas.lt arba adresu: Žygimantų g. 2, LT-01102 Vilnius, arba A. Mickevičiaus g. 8A, LT-44312 Kaunas, arba Galinio Pylimo g. 9, LT-91230 Klaipėda, arba Dvaro g. 80, LT-76298 Šiauliai, arba Respublikos g. 62, LT-35158 Panevėžys) Lietuvos Respublikos administracinių bylų teisenos įstatymo nustatyta tvarka, arba Lietuvos Respublikos Seimo kontrolieriams (Gedimino pr. 56, LT-01110 Vilnius) Lietuvos Respublikos Seimo kontrolierių įstatymo nustatyta tvarka.
